| *Coxiella burnetii* |
| --- |
| Fractura en seco dunha célula Vero expoñendo os contidos dun vacúolo onde crece Coxiella burnetii. |
| Clasificación científica |
| 

|  |  |
| --- | --- |
| Reino: | Bacteria |
| Filo: | Proteobacteria |
| Clase: | Gammaproteobacteria |
| Orde: | Legionellales |
| Familia: | Coxiellaceae |
| Xénero: | ***Coxiella*** |
| Especie: | ***C. burnetii*** |

 |
| Nome binomial |
| '**Coxiella burnetii'**(Derrick 1939)Philip 1948 |

*C. burnetii*, o axente causante da febre Q.
***Coxiella burnetii*** é unha especie de bacteria patóxena intracelular obrigada, que é o axente causante da febre Q, que afecta ao ser humano e outros animais. É a única especie do xénero ***Coxiella***, o cal é morfoloxicamente similar a *Rickettsia*, pero con varias diferenzas xenéticas e fisiolóxicas. *C. burnetii* é unha pequena bacteria gramnegativa que é moi resistente aos estreses ambientais como as altas temperaturas, presión osmótica, e luz ultravioleta. Estas características de grande resistencia atribúense a unha forma variante de célula pequena do organismo que é parte dun ciclo de dúas fases, no que tamén hai unha forma variante de célula grande máis activa metabólica e replicativamente. *Coxiella* pode sobrevivir aos desinfectantes normais, e é resistente a moitos outros cambios ambientais, como os que se dan dentro dos fagolisosomas.

Historia e nome
---------------

En investigacións realizadas nas décadas de 1920 e 1930 identificouse o que parecía ser un novo tipo de *Rickettsia*, illado de carrachas, que podía atravesar os filtros. A primeira descrición do que probablemente era *Coxiella burnetii* publicouna en 1925 Hideyo Noguchi, pero, como as súas mostras non sobreviviron, non está claro se se trataba deste organismo. As descricións definitivas publicáronse a finais da década de 1930 como parte dunhas investigacións sobre a causa da febre Q, feitas por Edward Holbrook Derrick e Macfarlane Burnet en Australia, e Herald Rea Cox e Gordon Davis no Laboratorio das Montañas Rochosas (RML, *Rocky Mountain Laboratory*) dos Estados Unidos.

O equipo do RML propuxo para ela o nome *Rickettsia diaporica*, facendo referencia (*diaporica*) a que podía atravesar os poros dos filtros, e evitaron darlle o nome de Cox ou Davis por se a descrición de Noguchi tiña prioridade. Aproximadamente por aquel tempo, Derrick propuxo o nome *Rickettsia burneti* (acabado en i), en recoñecemento da contribución de Burnet na identificación do organismo como unha *Rickettsia*. Como despois quedou claro que a especie difería bastante das outras *Rickettsia*, foi elevada primeiro á categoría de subxénero nomeado en honor a Cox como *Coxiella*, e despois, en 1948, pasou a ter o seu propio xénero, *Coxiella*, proposto por Cornelius B. Philip, outro investigador do RML, e a especie tomou o nome de *Coxiella burnetii* (acabado en ii).

*Coxiella* era difícil de estudar porque non podía reproducirse fóra do seu hóspede. Con todo, en 2009, descubriuse unha técnica que permitía cultivar as bacterias nun cultivo axénico e suxeriuse que esta técnica podía ser útil para o estudo doutros patóxenos.

Patoxénese
----------

Detección inmunoquímica de *Coxiella burnetii* nunha válvula cardíaca reseccionada dun home de 60 anos con endocardite por febre Q, Cayena, Guaiana francesa. Na tinguidura utilizouse un anticorpo monoclonal contra *C. burnetii* e hematoxilina. Aumento orixinal de 50×.
O ID50 (a dose necesaria para infectar o 50% dos suxeitos experimentais) é 1 vía inhalación; é dicir, a inhalación dun organismo producirá enfermidade no 50% da poboación estudada. Esta é unha dose infecciosa extremadamente baixa (só cómpren de 1 a 10 organismos), o que fai a *C. burnetii* un dos organismos máis infecciosos coñecidos. A enfermidade aparece en dúas fases: unha fase aguda que se presenta con dores de cabeza, calafríos e síntomas respiratorios, e unha fase crónica insidiosa.

Aínda que a maioría das infeccións pasan espontaneamente, o tratamento con tetraciclina ou doxiciclina parece reducir a duración sintomática e reducir a probabilidade de infección crónica. Unha combinación de eritromicina e rifampicina é moi efectiva para curar a doenza, e a vacinación coa vacina Q-vax (Q-VAX® CSL) é efectiva para a prevención, pero pode ter algúns efectos secundarios en individuos preexpostos.

A bacteria utiliza un sistema de secreción de tipo IVB chamado Icm/Dot para inxectar proteínas efectoras chamadas proteínas Ank no seu hóspede. Estes efectores incrementan a capacidade da bacteria de sobrevivir dentro da célula hóspede. En *Legionella pneumophila*, que usa o mesmo sistema de secreción e tamén inxecta proteínas Ank, a supervivencia aumenta porque ditas proteínas interfiren coa fusión do vacúolo que contén a bacteria cos endosomas degradativos do hóspede.

Arma biolóxica
--------------

*C. burnetii* era un dos sete axentes preparados para a guerra biolóxica nos Estados Unidos, cando este país acabou oficialmente o seu programa de guerra biolóxica en 1969.

Xenómica
--------

Actualmente hai polo menos 5 xenomas completamente secuenciados de *Coxiella burnetti*, cada un dos cales contén uns 2,1 Mbp de ADN e codifica uns 2.100 marcos abertos de lectura. Destes xenes , non se coñece a función de 746 (aproximadamente o 35%).

Notas
-----

1. 1 2 3  LPSN Coxiella
2. ↑  Q é a inicial de *query* (~"interrogante" en inglés), que se lle deu inicialmalte cando non se coñecía o axente causante.
3. ↑  Voth, D. E. & Heinzen (2007). "Lounging in a lysosome: The intracellular lifestyle of Coxiella burnetii". *Cellular Microbiology* **9** (4): 1829–840. PMID 17381428. doi:10.1111/j.1462-5822.2007.00901.x.
4. ↑  Sankaran, Neeraja (2000). "Coxiella burnetii". *Microbes and people : an A-Z of microorganisms in our lives*. Phoenix, Arizona: The Oryx Press. pp. 72. ISBN 1-57356-217-3.  "A diferenza doutras rickettsias, que son moi sensibles e fáciles de matar con desinfectantes químicos e cambios na súa contorna, C. burnetii é moi resistente" & "Q fever". Centers for Disease Control and Prevention; National Center for Infectious Diseases; Division of Viral and Rickettsial Diseases; Viral and Rickettsial Zoonoses Branch. 2003-02-13. Consultado o 2006-05-24. 
 "Os organismos son resistentes á calor, desecamento, e moitos desinfectantes comúns."
5. 1 2  McDade, Joseph E. (1990). "Historical Aspects of Q Fever". En Marrie, Thomas J. *Q Fever, Volume I: The Disease*. CRC Press. pp. 5–22. ISBN 0-8493-5984-8.
6. ↑  Omsland, Anders; Cockrell, Diane C.; Howe, Dale; Fischer, Elizabeth R.; Virtaneva, Kimmo; Sturdevant, Daniel E.; Porcella; Heinzen, Robert A. (2009). "Host cell-free growth of the Q fever bacterium *Coxiella burnetii*". *PNAS* **106** (11): 4430–4434. PMC 2657411. PMID 19246385. doi:10.1073/pnas.0812074106.
7. ↑  "Airborne Q fever" **25**. September 1961: 285–93. PMC 441106. PMID 13921201.
8. ↑  "Q fever caused by Coxiella burnetii".
9. ↑  ADVISORY COMMITTEE ON DANGEROUS PATHOGENS STATUS OF Q FEVER VACCINATION FOR HUMANS  Arquivado 24 de setembro de 2015 en Wayback Machine.
10. ↑  Pan, X.; Lührmann, A.; Satoh, A.; Laskowski-Arce, M. A. & Roy, C. R. (2008). "Ankyrin repeat proteins comprise a diverse family of bacterial type IV effectors". *Science* **320** (5883): 1651–1654. PMC 2514061. PMID 18566289. doi:10.1126/science.1158160.
11. ↑  Croddy, Eric C. and Hart, C. Perez-Armendariz J. *Chemical and Biological Warfare*, (Google Books), Springer, 2002, pp. 30-31, (ISBN 0-387-95076-1), accessed October 24, 2008.
12. ↑  "Coxiella genomes in the PATRIC database". Arquivado dende o orixinal o 10 de setembro de 2014. Consultado o 1 October 2012.

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Coxiella burnetii*** |

### Ligazóns externas

* Xenomas e información relacionada sobre Coxiella burnetiien PATRICArquivado 27 de xullo de 2011 en Wayback Machine. un centro de recursos bioinformáticos do NIAID

|  |  |
| --- | --- |
| Control de autoridades | 
* Wd: Q133971
* BNCF: 39820
* BNF: 12465286p
* EBID: ID
* JSTOR: coxiella-burnetii
* LCCN: sh88023248
* MAG: 2776607032

 |

|  |  |
| --- | --- |
| Identificadores taxonómicos | 
* EOL: 972808
* EPPO: COXIBU
* GBIF: 5427774
* IRMNG: 11294577
* ISC: 87243
* ITIS: 960933
* NCBI: 777

 |

|  |  |
| --- | --- |
| Identificadores | 
* MeSH: D016997
* UNII: GRY5SDU86N

 |